508/2019

Útdráttur

Staðfest var ákvörðun sýslumanns um að frumvarp til úthlutunar söluverðs fasteignar sem seld var nauðungarsölu skyldi standa óbreytt. Í úrskurði Landsréttar kom fram að ágreiningslaust væri að mótmæli sóknaraðila gegn frumvarpinu hefðu ekki borist sýslumanni innan frests samkvæmt 51. gr. laga nr. 90/1991. Kæmust kröfur sóknaraðila um breytingu á frumvarpinu því ekki að í málinu en ekki lægi fyrir samþykki sóknaraðila fyrir því.

Úrskurður Landsréttar

Landsréttardómararnir K-kvk-nf S-kvk-nf, O-kvk-nf M-kvk-nf A-kvk-nf og S-kk-nf T-kk-nf M-kk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðilar skutu málinu til Landsréttar með kæru 2. júlí 2019 en kærumálsgögn bárust réttinum 10. sama mánaðar. Kærður er úrskurður Héraðsdóms Reykjavíkur 18. júní 2019 í máli nr. Z4/2018 þar sem kröfu sóknaraðila um breytingu á frumvarpi sýslumanns til úthlutunar söluandvirðis nánar tilgreindrar fasteignar var hafnað. Kæruheimild er í 1. mgr. 79. gr. laga nr. 90/1991 um nauðungarsölu.

2 Sóknaraðilar krefjast þess að hinn kærði úrskurður verði felldur úr gildi og að krafa þeirra um breytingu á frumvarpi sýslumanns verði tekin til greina. Þá krefjast þeir málskostnaðar í héraði og kærumálskostnaðar.

3 Varnaraðili krefst staðfestingar hins kærða úrskurðar og kærumálskostnaðar.

Niðurstaða

4 Ágreiningslaust er að mótmæli sóknaraðila gegn frumvarpi til úthlutunar söluandvirðis fasteignarinnar Barmahlíð 23, Reykjavík, fastanúmer 2241121, bárust sýslumanni ekki innan frests samkvæmt 51. gr. laga nr. 90/1991 og því engin afstaða tekin til þeirra með ákvörðun sýslumanns 15. maí 2018, sem laut að mótmælum varnaraðila sem borist höfðu innan frestsins. Samkvæmt 2. mgr. 75. gr. laga nr. 90/1991 verður ekki í máli eftir XIII. kafla laganna leyst úr ágreiningi um annað en þá ákvörðun sýslumanns sem varð tilefni málsins. Frá þessu má þó víkja ef aðilarnir eru á einu máli um að fá leyst úr öðrum ágreiningi varðandi nauðungarsöluna ef ágreiningurinn varðar ekki aðra en þá og héraðsdómari fellst á að þeir hafi lögvarða hagsmuni af að fá úrlausn um þann ágreining. Varnaraðili hefur ekki, fyrir sitt leyti, samþykkt að sóknaraðilar geti haft uppi í málinu kröfu um annað en þá ákvörðun sýslumanns sem er tilefni málsins. Þegar af þessari ástæðu komast kröfur sóknaraðila um breytingu á frumvarpinu ekki að í málinu.

5 Varnaraðili lýsti því yfir við fyrirtöku sýslumanns 15. maí 2018 að hann hygðist leita úrlausnar héraðsdómara og krefjast breytinga á frumvarpinu í samræmi við framangreind mótmæli sín. Við meðferð málsins fyrir dómi hefur varnaraðili ekki haft uppi kröfu um breytingu eða ómerkingu á ákvörðun sýslumanns heldur einvörðungu krafist þess að kröfum sóknaraðila verði hafnað. Verður þessi málatilbúnaður varnaraðila ekki skilinn öðruvísi en svo að hann hafi fallið frá mótmælum sínum sem hafnað var með ákvörðun sýslumanns og krefjist nú staðfestingar hennar.

6 Eins og mál þetta liggur fyrir samkvæmt framansögðu er óhjákvæmilegt að staðfest verði ákvörðun sýslumannsins á höfuðborgarsvæðinu 15. maí 2018 um að frumvarp hans til úthlutunar 21. ágúst 2017 skuli standa óbreytt. Það athugast að héraðsdómara bar í samræmi við fyrirmæli 1. mgr. 77. gr. laga nr. 90/1991 að kveða í úrskurði sínum á um staðfestingu, breytingu eða ómerkingu ákvörðunarinnar. Þrátt fyrir að ekki hafi verið tekin afstaða til þess í úrskurðarorði hins kærða úrskurðar fól niðurstaða hans efnislega í sér staðfestingu á ákvörðun sýslumanns. Að þessu gættu verður hinn kærði úrskurður staðfestur, svo sem greinir í úrskurðarorði.

7 Eftir úrslitum málsins verður sóknaraðilum gert að greiða varnaraðila kærumálskostnað.

Úrskurðarorð:

Ákvörðun sýslumannsins á höfuðborgarsvæðinu 15. maí 2018, um að frumvarp 21. ágúst 2017 til úthlutunar söluverðs fasteignarinnar Barmahlíð 23, Reykjavík, fastanúmer 2241121 skuli standa óbreytt, er staðfest.

Ákvæði hins kærða úrskurðar um málskostnað er staðfest.

Sóknaraðilar, V-kk-nf P-kk-nf H-kk-nf og L-x-x A-x-x B-x-x, greiði varnaraðila, Arion banka hf., óskipt 200.000 krónur í kærumálskostnað.